b'\n_START_ARTICLE_\nConstantin Cuble\xc8\x99an\n_START_SECTION_\nBiografie\n_START_PARAGRAPH_\nS-a n\xc4\x83scut la Cluj \xc3\xaen familia \xc3\xaenv\xc4\x83\xc8\x9b\xc4\x83torului Grigore Cuble\xc8\x99an \xc8\x99i a so\xc8\x9biei sale, Iolanda (n. Popa-Zaharonski). A \xc3\xaenv\xc4\x83\xc8\x9bat la \xc8\x98coala primar\xc4\x83 din comunele Trani\xc8\x99 \xc8\x99i Nearsova, dup\xc4\x83 care a \xc3\xaenceput studiile liceale la Huedin \xc8\x99i le-a terminat la \xc8\x98coala medie Nr. 6 (fostul Liceu de B\xc4\x83ie\xc8\x9bi Nr. 2) din Cluj \xc3\xaen 1955, apoi a urmat cursurile Facult\xc4\x83\xc8\x9bii de  Filologie-Istorie-Filosofie, sec\xc8\x9bia limba rus\xc4\x83, din cadrul Universit\xc4\x83\xc8\x9bii \xe2\x80\x9eVictor Babe\xc8\x99\xe2\x80\x9d din Cluj, ob\xc8\x9bin\xc3\xa2nd licen\xc8\x9ba \xc3\xaen 1959. Mai t\xc3\xa2rziu, \xc3\xaen 1982, va ob\xc8\x9bine titlul de doctor \xc3\xaen filologie al aceleia\xc8\x99i universit\xc4\x83\xc8\x9bi cu teza Opera literar\xc4\x83 a lui Delavrancea.  _NEWLINE_Dup\xc4\x83 absolvirea facult\xc4\x83\xc8\x9bii a lucrat ca reporter \xc8\x99i redactor la Studioul de Radio Cluj (1959-1962) \xc8\x99i ca redactor la sec\xc8\x9bia de art\xc4\x83 \xc8\x99i de critic\xc4\x83 literar\xc4\x83 a revistei Tribuna (1962-1972), unde public\xc4\x83 aproape s\xc4\x83pt\xc4\x83m\xc3\xa2nal cronici dramatice \xc8\x99i cronici literare \xc8\x99i \xc3\xaendepline\xc8\x99te \xc3\xaen perioada 1970-1971, al\xc4\x83turi de Augustin Buzura, postul de secretar general de redac\xc8\x9bie. \xc3\x8en 1972 se transfer\xc4\x83 la Editura Dacia din Cluj, unde ocup\xc4\x83 prin concurs postul de redactor-\xc8\x99ef (1972-1980). Este numit apoi director al Teatrului Na\xc8\x9bional din Cluj-Napoca (1 octombrie 1980 - 31 decembrie 1987) \xc8\x99i redactor-\xc8\x99ef adjunct al revistei Steaua (1988-1999). _NEWLINE_A \xc3\xaenceput s\xc4\x83 predea \xc3\xaencep\xc3\xa2nd din 1991 ca profesor asociat la nou-\xc3\xaenfiin\xc8\x9bata sec\xc8\x9bie de teatru (transformat\xc4\x83 ulterior \xc3\xaen facultate) de la Facultatea de Litere a Universit\xc4\x83\xc8\x9bii \xe2\x80\x9eBabe\xc8\x99-Bolyai\xe2\x80\x9d din Cluj. Se transfer\xc4\x83 \xc3\xaen 1999, \xc3\xaen urma unui concurs, pe postul de conferen\xc8\x9biar la Universitatea \xe2\x80\x9e1 Decembrie 1918\xe2\x80\x9d din Alba Iulia, fiind avansat \xc3\xaen anul 2002 la gradul de profesor universitar. Acolo pred\xc4\x83 cursurile de Teoria literaturii \xc8\x99i Estetica general\xc4\x83, iar din anul 2005 este conduc\xc4\x83tor de doctorat \xc3\xaen specialitatea Literatura rom\xc3\xa2n\xc4\x83. \xc3\x8en perioada 2000\xe2\x80\x932004 a \xc3\xaendeplinit func\xc8\x9bia de prodecan al Facult\xc4\x83\xc8\x9bii de Istorie \xc8\x99i Filologie a Universit\xc4\x83\xc8\x9bii din Alba Iulia._NEWLINE_A fost decorat \xc3\xaen anul 2004 cu Ordinul Meritul Cultural \xc3\xaen grad de Ofi\xc8\x9ber, Categoria A - \xe2\x80\x9eLiteratur\xc4\x83\xe2\x80\x9d.\n_START_SECTION_\nActivitatea literar\xc4\x83\n_START_PARAGRAPH_\nProfesorul I.D. S\xc3\xa2rbu \xc3\xaei remarc\xc4\x83 calit\xc4\x83\xc8\x9bile literare \xc3\xaen perioada studiilor liceale \xc8\x99i \xc3\xael \xc3\xaendrum\xc4\x83 c\xc4\x83tre cenaclul Filialei Cluj al Uniunii Scriitorilor, condus de A.E. Baconski. A debutat \xc3\xaen anul 1956, cu poezii publicate \xc3\xaen ziarul F\xc4\x83clia din Cluj. Public\xc4\x83 \xc3\xaen perioada studen\xc8\x9biei \xc3\xaen paginile revistelor Steaua \xc8\x99i Tribuna din Cluj. _NEWLINE_\xc3\x8en anul 1964 devine membru al Uniunii Scriitorilor din Rom\xc3\xa2nia. Debuteaz\xc4\x83 editorial cu volumul de povestiri SF Nep\xc4\x83s\xc4\x83toarele stele (1968), public\xc3\xa2nd apoi proz\xc4\x83 \xc8\x99tiin\xc8\x9bifico-fantastic\xc4\x83 \xc3\xaen volumele Iarba cerului (1974; Premiul de proz\xc4\x83 al Uniunii Scriitorilor), Paradoxala \xc3\xaentoarcere (1978), Suflete mecanice (1992) \xc8\x99i Galaxia termitelor (1993). Public\xc4\x83, de asemenea, nuvele din via\xc8\x9ba militar\xc4\x83 (Aproape de curcubeu, 1972), romanele Licheni (1974), Un gotic t\xc3\xa2rziu (1975), ciclul Un anotimp pentru fiecare (I Sezonul crinilor ro\xc8\x99ii, 1985; II Por\xc8\x9bi deschise, 1986), Balada neterminat\xc4\x83 (1998), volume de versuri (Apropierea iernii, 1993; V\xc3\xa2rsta amintirilor, 1995; Lumina din pr\xc4\x83pastie, 1996; \xc3\x8en oglinzile timpului, 1997; Meridiane lirice, 1998; Templul cu vise, 1999; Absent \xc3\xaen Agora, 2001), piese de teatru (Teme provinciale, 1987) \xc8\x99i c\xc4\x83r\xc8\x9bi pentru copii (Pensiunea \xe2\x80\x9eMargareta\xe2\x80\x9d, 1982; Iepuril\xc4\x83 Varz\xc4\x83-Dulce, vol. I-IV, 1984-1985; Ora\xc8\x99ul de cret\xc4\x83 colorat\xc4\x83, 1986; La foc de tab\xc4\x83r\xc4\x83, 1989) etc. Piesele de teatru scrise de el sunt reprezentate pe scenele teatrelor din Sibiu, Cluj, Arad, Satu Mare, Baia Mare, Turda, Bra\xc8\x99ov, Timi\xc8\x99oara, Boto\xc8\x99ani._NEWLINE_Constantin Cuble\xc8\x99an se remarc\xc4\x83, de asemenea, ca eseist \xc8\x99i critic \xc8\x99i istoric literar. A publicat comentarii critice despre Barbu Delavrancea (1982), Ion L\xc4\x83ncr\xc4\x83njan (1993), Ioan Slavici (1994; 2001), Mihai Eminescu (1997; 1998; 2000; 2001; 2002; 2005; 2006; 2008; 2011), I.L. Caragiale (1999; 2012), Pavel Dan (1999; 2007), Liviu Rebreanu (2001; 2012; 2013), Nicolae Filimon (2003), Lucian Blaga (2005; 2010), Mihail Sebastian (2007), Emil Cioran (2007), Ion Creang\xc4\x83 (2008), Constantin Virgil Gheorghiu (2011; 2016), Urmuz (2014). Articolele de critic\xc4\x83 literar\xc4\x83 publicate \xc3\xaen reviste au fost adunate \xc3\xaen vol. Miniaturi critice (1969), \xc3\xaen timp ce articolele dedicate teatrului au fost cuprinse \xc3\xaen vol. Teatrul \xe2\x80\x93 istorie \xc8\x99i actualitate (1978) \xc8\x99i Teatrul \xc3\xaentre civic \xc8\x99i etic (1983). A fost distins cu Premiul Filialei din Cluj a Uniunii Scriitorilor (1980; 1999)._NEWLINE_\xc8\x98i-a dedicat mai mult de dou\xc4\x83 decenii studierii operei eminesciene, public\xc3\xa2nd mai multe volume de comentarii critice: Eminescu \xc3\xaen con\xc8\x99tiin\xc8\x9ba criticii (1994), Eminescu \xc3\xaen perspectiv\xc4\x83 critic\xc4\x83 (1997), Eminescu \xc3\xaen orizontul criticii (2000), Eminescu \xc3\xaen oglinzile criticii (2001), Eminescu \xc3\xaen universalitate (2002), Eminescu \xc3\xaen reprezent\xc4\x83ri critice (2003), Eminescu \xc3\xaen privirile criticii (2005) \xc8\x99i Eminescu \xc3\xaen comentarii critice (2008), la care se adaug\xc4\x83 cercet\xc4\x83ri proprii ale universului eminescian incluse \xc3\xaen volumele Luceaf\xc4\x83rul \xc8\x99i alte comentarii eminesciene (1998), Cezara (2002) \xc8\x99i Ciclul schillerian (2006).'